Kleinstreepswael - Wikipedia
Die Kleinstreepswael (Hirundo abyssinica) is 'n algemene, groot swael wat maklik verwar word met die Grootstreepswael, aangesien die twee baie na mekaar lyk.
'n Volwasse Kleinstreepswael is oor die algemeen tussen 15 en 17 cm lank met 'n donkerblou bolyf en rooibruin onder die stert. Die kroon, nek en weerskante van die kop is 'n rooi tot rooibruin kleur. Die onderlyf is wit met donker strepe (die strepe is "swaarder" as dié van die Grootstreepswael wat fyner strepe het - een van die onderskeidende kenmerke) en die bo-vlerke en ondervlerkse vliegvere is swart-bruin van kleur. Die swarterige stert het baie lang buitenste vere: dié vere is dan ook ietwat langer by die mannetjies as by die wyfies. Jonger voëls se kleure is ietwat dowwer en bruiner, met minder kontras tussen die kleure en ook korter buitenste stertvere.
Kleinstreepswaels verkies beboste laevelde en word gereeld naby menslike vestings aangetref. Die voël bou 'n bakvormige moddernes met 'n buisagtige ingang aan die onderkant. Die nes het binne-in 'n sagte voering en kan in latere jare hergebruik word. Neste word gewoonlik in grotte, onder rotsoorhange of aan 'n boomtak gebou. Die spesie het ook aangepas deur neste in geboue, brûe en ander mensgemaakte strukture te bou. Neste word gewoonlik op die hoogste moontlike plek gebou.
Verspreiding in Suider-Afrika
Die Kleinstreepswael broei in Afrika, Suid van die Sahara, vanaf Sierra Leone en die suidelike dele van Soedan tot die oostelike dele van Suid-Afrika. Die voël is 'n gedeeltelike trekvoël: Kleinstreepswaels in Suid-Afrika sal noord trek in die winter. Wes-Afrikaanse voëls verlaat die noordelike gedeeltes van die broeigebiede tydens droeë seisoene.
Die wyfie lê gewoonlik drie eiers. Die eiers is glanswit en sommige het soms 'n paar bruin kolletjies op. Die broeitydperk is 14-16 dae en word slegs die wyfie broei op die eiers. Beide ouers sal na geboorte die kleintjies voer. Dit neem 17-19 dae voor die jong voëls vir die eerste keer probeer vlieg, waarna hulle na die nes sal terugkeer om vir 'n paar dae te rus.
Die Kleinstreepswael eet meestal vlieënde insekte, maar sal ook soms sade en klein vrugte eet.
Die voël se geluid is 'n nasale 9-10 note: tjirp tjirp tjirp, kriek, kriek, kriek, tjirp.
Ander name [wysig]
Engelse naam: Lesser Striped Swallow
Wetenskaplike naam: Hirundo abyssinica
Hirundo is Latyn vir "swael" en abyssinica verwys na Abissinië in Oos-Afrika (die ou naam vir Ethiopië).
↑ Clinning, C. 1989. Southern African Bird Names Explained. Johannesburg: The Southern African Ornithological Society. ISBN 0620141409
Sinclair, Hockey en Tarboton, SASOL Birds of Southern Africa, ISBN 1-86872-721-1
Turner & Rose, Swallows and Martins ISBN 0-7470-3205-5
Inskrywing van die kleinstreepswael by die webwerf van Birdlife Northern Natal.
Ontsluit van "http://af.wikipedia.org/w/index.php?title=Kleinstreepswael&oldid=1112534"	Kategorieë: IUBN Rooilys veilige spesiesSwaels	Navigasie-keuseskerm
Die bladsy is laas op 8 Maart 2013 om 16:41 bygewerk.